Video Trei copii au ajuns la spital, după ce un copac a căzut peste mașina în care se aflau cu părinții și alți 2 frați
Data publicării:
Trei copii cu vârste între 13 şi 4 ani au fost duşi la spital, vineri, după ce un copac a căzut pe maşina în care se aflau alături de părinţi şi de alţi doi fraţi, în localitatea Mureşenii Bârgăului, din Bistriţa-Năsăud.
"Pe DN 17 Bistriţa-Vatra Dornei, în zona localităţii Mureşenii Bârgăului, judeţul Bistriţa-Năsăud, un copac a căzut peste un autoturism aflat în deplasare, în care se aflau cinci persoane. În urma impactului, un minor a suferit răni uşoare fiind transportat la spital", a anunțat Centrul INFOTRAFIC din Inspectoratul General al Poliţiei Române.
Conform ISU Bistriţa Năsăud, pompierii militari au intervenit în Mureşenii Bargăului, pentru îndepărtarea copacului căzut pe autoturism.
La locul accidentului au fost găsite şapte persoane persoane, doi adulţi şi cinci copii, precizează ISU Bistriţa Năsăud.
"La spital vor fi transportaţi trei copii, cu vârste cuprinse între 13 şi patru ani. Doi dintre ei acuză dureri la nivelul feţei şi unu dureri lombare. Copiii vor fi însoţiţi la spital de mama lor.acesta neavând însă nevoie de îngrijiri medicale", conform ISU. Ceilalţi doi copii şi tatăl nu au nevoie de îngrijiri medicale.